2008թ. սեպտեմբերի 23-ին՝ օրվա երկրորդ կեսին իրականացված ստուգման շնորհիվ պարզվել էր, որ Աջափնյակի Լուկաշին և Սիլիկյան թաղամասերին մատակարարվող ջրի որակը չի համապատասխանում ներկայացվող չափանիշներին: Ելնելով ստեղծված իրավիճակից՝ «Երևան ջուր›› ընկերությունն այն ժամանակ խնդրեց Աջափնյակի Լուկաշին և Սիլիկյան թաղամասերի բնակիչներին ձեռնպահ մնալ մատակարարվող ջուրը խմելու նպատակով օգտագործելուց: Սակայն երեք տարի անց նշված ընկերությունը ժամանակին չզգուշացրեց բնակչությանը, ինչի հետևանքով Երևանի Նուբարաշենի 11-րդ փողոցի բազմաթիվ բնակիչներ և նրանց հյուրերը, ովքեր օգտվել էին խմելու ջրից, 2011թ. հունիսի 1-3-ի ընթացքում զանգվածաբար վարակվեցին: Զանգվածային վարակման փաստի առթիվ 2011թ. հունիսի 4-ին ՀՀ ոստիկանության քննչական գլխավոր վարչության Էրեբունու քննչական բաժնում քրեական օրենսգրքի 279-րդ հոդվածի 2-րդ մասի 2-րդ կետով հարուցվել էր քրեական գործ: Նուբարաշենի 11-րդ փողոցի թիվ 16 շենքի հարակից տարածքում հայտնաբերվել է դեպի 9-րդ փողոցի տները ստորգետնյա ջրատարից ջրի արտահոսք: Կատարված զննությամբ ստորգետնյա ջրատար խողովակի վրա հայտնաբերվել է մետաղի կոռոզիայի հետևանքով առաջացած 4 միջանցիկ վնասվածք: Նույն տեղանքի լրացուցիչ զննությամբ վնասված խողովակից 4,5 մետր հեռու հայտնաբերվել է բնահողի հունով իրար մոտեցված, ստորգետնյա 3 կոյուղատար խողովակների միացման բաց հանգույց: Ստացված եզրակացության համաձայն` Նուբարաշենի բնակիչների զանգվածային վարակման, հիվանդացման պատճառը եղել է խմելու ջրի միջոցով կոյուղաջրերում պարունակվող վարակների հարուցիչների ներթափանցումը մարդկանց օրգանիզմ: